**FINANSŲ VALDYMO IR APSKAITOS INFORMACINĖS SISTEMOS (FVAIS) VERSIJOS ATNAUJINIMO IR PLĖTROS (DĖL VEIKLOS PERKĖLIMO) PASLAUGŲ TEIKIMO SUTARTIS**

2023 m. d. Nr. 1SUT-

Vilnius

**Valstybinė ligonių kasa prie Sveikatos apsaugos ministerijos** (toliau – Užsakovas arba VLK), juridinio asmens kodas 191351679, kurios buveinė yra Europos a. 1, Vilnius, atstovaujama direktoriaus Gintaro Kacevičiaus, veikiančio VLK nuostatų pagrindu, ir

**UAB „InnoForce“**, juridinio asmens kodas 302676496, kurio buveinė yra Žygio g. 97A, Vilnius, atstovaujama generalinio direktoriaus Mindaugo Mincės, veikiančio pagal bendrovės įstatus, pasitelkus subtiekėjus Andrių Banelį, Ritą Januškevičiūtę, Sigitą Stumbrą ir Pavel Mechovič (toliau – Paslaugų teikėjas), toliau kartu vadinamos šalimis, vadovaudamosi:


* Lietuvos Respublikos viešųjų pirkimų įstatymu (toliau – VPĮ);
* Lietuvos Respublikos civiliniu kodeksu (toliau – CK);
* atviro konkurso *Finansų valdymo ir apskaitos informacinės sistemos (FVAIS) versijos atnaujinimo ir plėtros (dėl veiklos perkėlimo) paslaugų pirkimo* (pirkimo Nr. 634975) (toliau – Pirkimas) dokumentais, patvirtintais VLK nuolat veikiančios informacinių technologijų viešųjų pirkimų komisijos (toliau – Komisija) 2022 m. spalio 31 d. sprendimu (protokolas Nr. VP-595);
* Paslaugų teikėjo 2022 m. gruodžio 12 d. Pirkimui pateiktu pasiūlymu (toliau – Pasiūlymas),
* 2023 m. vasario 23 d. Komisijos sprendimu (protokolo Nr. VP-98), sudarė šią *Finansų valdymo ir apskaitos informacinės sistemos (FVAIS) versijos atnaujinimo ir plėtros (dėl veiklos perkėlimo) paslaugų* teikimo sutartį (toliau – Sutartis), ir susitarė dėl toliau išvardintų sąlygų.

1. SUTARTIES OBJEKTAS IR DALYKAS
2. Sutarties objektas – FVAIS versijos atnaujinimo ir plėtros (dėl veiklos perkėlimo) paslaugos (toliau – Paslaugos), kurių savybės ir detalūs reikalavimai nustatyti Sutarties 1 priede „*FVAIS versijos atnaujinimo ir plėtros (dėl veiklos perkėlimo) paslaugų pirkimo techninė specifikacija*“ (toliau – Techninė specifikacija).
3. Šia Sutartimi Paslaugų teikėjas įsipareigoja už pasiūlytą kainą, nurodytą Sutarties 2.1 punkte, Užsakovui suteikti Paslaugas, o Užsakovas įsipareigoja priimti tinkamai suteiktas paslaugas ir už jas Paslaugų teikėjui sumokėti šioje Sutartyje nustatytą kainą ir terminais, Sutartyje nurodytomis sąlygomis ir tvarka.

1. SUTARTIES KAINA IR ATSISKAITYMO TVARKA
   1. Bendra Sutarties (Paslaugų) kaina 849 000,00 Eur (aštuoni šimtai keturiasdešimt devyni tūkstančiai eurų) be pridėtinės vertės mokesčio (toliau – PVM) ir 1 027 290,00 Eur (vienas milijonas dvidešimt septyni tūkstančiai du šimtai devyniasdešimt eurų) su PVM. Į Sutarties kainą įtraukti visi galimi mokesčiai, todėl Paslaugų teikėjas neturi teisės reikalauti papildomų mokesčių ar kitų išlaidų;
      1. Paslaugų kainos detalizavimas:

|  |  |  |  |  |
| --- | --- | --- | --- | --- |
| Eil. Nr. | Pirkimo objekto pavadinimas | Mato  vnt. | Bendra kaina,  Eur be PVM | Bendra kaina,  Eur su PVM |
| 1. | FVAIS versijos atnaujinimo ir plėtros (dėl veiklos perkėlimo) paslaugos | 1 vnt. | 339 600,00 | 410 916,00 |
| 2. | FVAIS licencijų konversijos į SAP S/4HANA mokestis (*su programinės įrangos gamintojo licencijų palaikymu visą sutarties laikotarpį*) | 1 vnt. | 509 400,00 | 616 374,00 |

* 1. Į bendrą Sutarties kainą įeina visos Paslaugų teikėjo patirtos ar galimos patirti išlaidos, susijusios su Paslaugų teikimu, PVM sąskaitų faktūrų per informacinę sistemą „E. sąskaita“ teikimu ir (arba) mokesčiai, įskaitant PVM. Jokios papildomos išlaidos, neįskaičiuotos į Paslaugų kainą nebus kompensuojamos.
  2. Sutarčiai taikoma fiksuotos kainos su peržiūra kainodara. Sutarties 2.1 punkte nurodyta Paslaugų kaina, negali būti keičiama visą Sutarties galiojimo laikotarpį, išskyrus Viešųjų pirkimų įstatymo 89 straipsnyje nustatytais atvejais arba kai pasikeičia mokesčiai. Peržiūrėta kaina įsigalioja nuo teisės aktų, kuriais pakeičiami mokesčiai įsigaliojimo dienos. Mokestis, kuriam pasikeitus bus peržiūrimi Paslaugų kaina – PVM. Pasikeitus PVM tarifo dydžiui, nesuteiktų Paslaugų kaina keičiama (mažinama arba didinama) proporcingai PVM pasikeitusio tarifo dydžiu. Perskaičiuota kaina taikoma tik tuomet, jei PVM sąskaita–faktūra už suteiktas paslaugas išrašoma po naujo PVM tarifo įsigaliojimo dienos. Sutarties kaina yra perskaičiuojama vadovaujantis šia formule:



– perskaičiuota bendra Sutarties kaina (su PVM);

– bendra Sutarties kaina (su PVM) iki perskaičiavimo;

A – įvykdytų sutartinių įsipareigojimų (suteiktų Paslaugų) kaina (su PVM) iki perskaičiavimo;

– senas PVM tarifas (procentais);

– naujas PVM tarifas (procentais).

Pasikeitus visiems kitiems mokesčiams Sutarties kaina nebus peržiūrima.

* 1. Sutartyje numatytos kainos perskaičiavimas įforminamas šalių rašytiniu susitarimu, kuris tampa neatskiriama Sutarties dalimi. Šalis, inicijuojanti kainos keitimą, privalo pateikti tinkamus įrodymus, pagrindžiančius aplinkybių, suteikiančių teisę keisti kainą, egzistavimą.
  2. Pasibaigus Sutarties terminui, šalys viena kitai privalo įvykdyti savo įsipareigojimus ir atlyginti pagrįstai pagal Sutartį reikalaujamas patirtas išlaidas (esančias Sutarties nutraukimo ar pasibaigimo dieną).
  3. Paslaugų teikėjo Užsakovui perduodamų prekių (licencijų) pagal Techninės specifikacijos (3VLK PD TS) 5.2 punktą ir tinkamai suteiktų Paslaugų perdavimas ir priėmimas įforminamas Paslaugų perdavimo–priėmimo aktais, kuriuos parengia ir Užsakovui pateikia Paslaugų teikėjas. Paslaugų/prekių perdavimo–priėmimo aktų pasirašymas (kaip numatyta Sutarties 3.1 punkte) yra pagrindas Paslaugų teikėjui pateikti Užsakovui apmokėti PVM sąskaitą faktūrą už suteiktas Paslaugas ir perduotas prekes (licencijas). Paslaugų teikėjas PVM sąskaitą faktūrą už prekes (licencijas) ir suteiktas Paslaugas turi pateikti naudodamasis informacine sistema „E. sąskaita“, kuri pasiekiama adresu [www.esaskaita.eu](http://www.esaskaita.eu).).
  4. Užsakovas ne vėliau kaip per 30 (trisdešimt) kalendorinių dienų nuo PVM sąskaitos faktūros gavimo dienos, sumoka Paslaugų teikėjui už kokybiškai suteiktas Paslaugas.
  5. Visi mokėjimai atliekami eurais.
  6. Užsakovas Paslaugų teikėjui už Paslaugas ir prekes (licencijas) sumoka pavedimu į Paslaugų teikėjo Sutartyje nurodytą banko sąskaitą.
  7. Apmokėjimas laikomas įvykdytu Užsakovui atlikus mokėjimo pavedimą į Paslaugų teikėjo Sutartyje nurodytą banko sąskaitą.
  8. Apie banko sąskaitos pasikeitimus Paslaugų teikėjas raštu privalo nedelsiant, bet ne vėliau kaip per 1 (vieną) darbo dieną nuo banko sąskaitos pasikeitimo dienos, informuoti Užsakovą.
  9. Užsakovas Paslaugų teikėjui avanso nemoka, t. y. iš anksto su Paslaugų teikėju neatsiskaito.

1. PASLAUGŲ PERDAVIMO IR PRIĖMIMO TVARKA
   1. Tinkamai suteiktos Paslaugos ir pristatytos prekės (licencijos) perduodamos Sutarties šalims pasirašant Paslaugų ar perduodamų prekių (licencijų) perdavimo – priėmimo aktą (us).
   2. Paslaugų teikėjas perduodamas Užsakovui prekes (licencijas), reikalaujamas pagal Techninės specifikacijos (Sutarties 1 priedo) 5.2 punktą, pateikia prekių perdavimo – priėmimo aktą(us), kurį(iuos) pasirašo Užsakovas. Šio(ių) perdavimo – priėmimo akto(tų) pasirašymas yra pagrindas Paslaugų teikėjui pateikti Užsakovui apmokėti PVM sąskaitą(as) faktūrą(as) už perduotas prekę(es) (licenciją (jas)).
   3. Paslaugų teikėjas po Paslaugų suteikimo parengia perdavimo – priėmimo aktą, kuriame turi būti aprašytos suteiktos Paslaugos. Užsakovas ne vėliau kaip per 7 (septynias) darbo dienas nuo akto pateikimo dienos, aktą pasirašo arba motyvuotai atsisako tai padaryti. Tuo atveju, jei Užsakovas per 7 (septynias) darbo dienas nepateikia motyvuotų išvadų dėl Paslaugų perdavimo – priėmimo akto netinkamumo ir (arba) netinkamai ar nekokybiškų Paslaugų suteikimo, laikoma, kad Paslaugų teikėjas Paslaugas suteikė tinkamai ir laiku.
2. ŠALIŲ ĮSIPAREIGOJIMAI
   1. Paslaugų teikėjas įsipareigoja:
      1. Paslaugas pradėti teikti nuo Sutarties įsigaliojimo dienos ir jas suteikti Techninėje specifikacijoje nurodytu terminu;
      2. Paslaugas suteikti pagal Techninėje specifikacijoje Paslaugoms ir jų garantijai numatytus reikalavimus už Pasiūlyme nurodytą kainą;
      3. užtikrinti iš Užsakovo Sutarties vykdymo metu gautos ir su Sutarties vykdymu susijusios informacijos konfidencialumą ir apsaugą vadovaujantis Europos Parlamento ir Tarybos reglamentu dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB“ (Bendrasis duomenų apsaugos reglamentas), Lietuvos Respublikos teisės aktais;
      4. nenaudoti Užsakovo ženklų ar pavadinimo jokioje reklamoje, leidiniuose ar kitur be išankstinio rašytinio Užsakovo sutikimo;
      5. be rašytinio išankstinio Užsakovo sutikimo neatskleisti jokiam kitam asmeniui (išskyrus teisės aktais ir Sutartyje nustatytais atvejais) iš VLK vykdant Sutartį gautos informacijos, duomenų, gautų dokumentų turinio nepriklausomai nuo to, kokiu būdu ir forma (žodine, rašytine, elektronine, kita) tokia informacija Paslaugų teikėjui buvo pateikta. Ši nuostata galioja net ir nutraukus Sutartį ar jai pasibaigus;
      6. nedelsiant raštu informuoti Užsakovą apie bet kokias aplinkybes, kurios trukdo ar gali trukdyti Paslaugų teikėjui užbaigti Paslaugų teikimą nustatytais terminais;
      7. užtikrinti, kad Sutarties sudarymo momentu ir visą jos galiojimo laikotarpį Paslaugų teikėjo darbuotojai turėtų reikiamą kvalifikaciją ir patirtį, reikalingą norint teikti Paslaugas, laikytųsi saugaus darbo su informacinėmis sistemomis reikalavimų;
      8. Paslaugų teikimo metu Paslaugų teikėjas naudoja tik žaliąją elektros energiją, t. y. elektros energiją iš atsinaujinančių energijos išteklių, ir ne vėliau kaip per 5 darbo dienas nuo Sutarties įsigaliojimo dienos pateikia Užsakovui tai patvirtinančius įrodymus, pvz.: sertifikatą, Sutartis sudarytas su atitinkamais elektros energijos tiekėjais tiekiančiais elektros energiją iš atsinaujinančių energijos išteklių, ar pateikia tiekiamam elektros energijos kiekiui išduodamą kilmės garantijos dokumentą, įrodantį, kad elektros energija pagaminta iš atsinaujinančių energijos išteklių, ar kt. Šio įsipareigojimo nevykdymas arba netinkamas vykdymas bus laikomas Sutarties sąlygų pažeidimu.
      9. tinkamai vykdyti kitus įsipareigojimus, numatytus Sutartyje ir galiojančiuose Lietuvos Respublikos teisės aktuose, įskaitant ir teisės aktus, reglamentuojančius informacinių technologijų kompanijų veiklą ir jų teikiamas paslaugas;
      10. nutraukus Sutartį ar jai pasibaigus, Paslaugų teikėjas privalo ne vėliau kaip per 30 (trisdešimt) dienų sunaikinti visą iš Užsakovo gautą ar Sutarties vykdymo metu sužinotą informaciją (nepriklausomai nuo jos formos ir turinio), išskyrus, jeigu Lietuvos Respublikos teisės aktai reikalauja, kad tokia informacija būtų išsaugota.
   2. Paslaugų teikėjas turi teisę:
      1. minėti Sutarties vykdymo faktą ir Sutarties objektą savo kvalifikacijos pagrindimo tikslais dalyvaudamas viešuosiuose pirkimuose ir konkursuose;
      2. Sutarties ir jos priedų turinį atskleisti Paslaugų teikėjo bankams, draudimo bendrovėms, auditoriams, advokatams, su kuriais Paslaugų teikėjas yra sudaręs konfidencialios informacijos apsaugos susitarimus;
      3. prašyti Užsakovo pakeisti Paslaugų teikėjo pasitelktą specialistą tuo atveju, jei specialistas yra atleidžiamas, išeina iš darbo, ar dėl kitų priežasčių daugiau kaip 10 (dešimt) darbo dienų negali vykdyti savo pareigų, susijusių su Sutarties įgyvendinimu. Paslaugų teikėjas savo prašymą dėl specialisto pakeitimo Užsakovui pateikia raštu, nurodydamas pakeitimo priežastis bei pridėdamas dokumentus, patvirtinančius specialisto atitikimą Pirkimo sąlygose nurodytiems kvalifikaciniams reikalavimams;
   3. Užsakovas įsipareigoja:
      1. šioje Sutartyje nustatytomis sąlygomis ir tvarka sumokėti Paslaugų teikėjui Sutartyje nustatytą kainą už tinkamai suteiktas Paslaugas;
      2. Paslaugų teikėjui sudaryti visas sąlygas, suteikti reikiamą informaciją ir dokumentus, būtinus Paslaugoms teikti;
      3. tinkamai vykdyti kitus įsipareigojimus, numatytus Sutartyje ir galiojančiuose Lietuvos Respublikos teisės aktuose.
   4. Užsakovas turi teisę:
      1. duoti nurodymus Paslaugų teikėjui ir pateikti papildomus dokumentus, jeigu tai būtina tinkamam šios Sutarties įvykdymui ir (arba) jos trūkumų pašalinimui;
      2. kontroliuoti Paslaugų teikėjo įsipareigojimų pagal šią Sutartį vykdymą;
      3. gavęs Paslaugų teikėjo raštišką pranešimą apie galimą Paslaugų suteikimo vėlavimą (kaip numatyta Sutarties 4.1.6 papunktyje), tik esant pagrįstoms priežastims, turi teisę pratęsti Paslaugų suteikimo terminą, bet ne daugiau kaip du kartus po 1 (vieną) mėnesį, apie tai raštu informuodamas Paslaugų teikėją;
      4. neapmokėti ne per informacinę sistemą „E. sąskaita“ pateiktų PVM sąskaitų faktūrų;
      5. teikti informaciją apie Sutarties turinį bei ją vykdančių Paslaugų teikėjo ir Užsakovo duomenis asmenims, kurie pagal galiojančius teisės aktus turi teisę tokią informaciją gauti;
      6. turi ir kitas teises, numatytas Sutartyje ir Lietuvos Respublikos galiojančiuose teisės aktuose.
3. ŠALIŲ ATSAKOMYBĖ
   1. Sutarties įvykdymas užtikrinamas Lietuvos Respublikos civiliniame kodekse numatytu prievolių įvykdymo užtikrinimo būdu – netesybomis (bauda). Jeigu Paslaugų teikėjas nesuteiks Paslaugų, jas suteiks netinkamai arba kitaip nevykdys Sutartyje nustatytų įsipareigojimų, turės sumokėti 10 000 eurų (dešimties tūkstančių eurų) dydžio baudą. Baudos sumokėjimas neturi būti siejamas su visišku Užsakovo patirtų nuostolių atlyginimu ir neatleidžia Paslaugų teikėjo nuo pareigos juos visiškai atlyginti.
   2. Užsakovui per Sutartyje nustatytą terminą nesumokėjus už tinkamai suteiktas ir priimtas Paslaugas, Paslaugų teikėjas, pateikęs rašytinį įspėjimą Užsakovui ir nesumažindamas kitų savo teisių gynimo priemonių, numatytų šioje Sutartyje, gali pareikalauti Užsakovo mokėti 0,02 procentų dydžio delspinigius nuo vėluojamos sumokėti sumos už kiekvieną termino praleidimo dieną.
   3. Paslaugų teikėjui praleidus tam tikro įsipareigojimo įvykdymo terminą, nustatyta tvarka ir sąlygomis nesuteikus Paslaugų, neįvykdžius ir (ar) netinkamai įvykdžius kitus įsipareigojimus pagal Sutartį, Paslaugų teikėjas Užsakovo rašytiniu reikalavimu privalo sumokėti 0,02 procentų dydžio delspinigius, skaičiuojamus nuo Sutarties vertės su PVM už kiekvieną uždelstą dieną.
   4. Jei Paslaugų teikėjas nutraukia Sutartį prieš terminą arba Užsakovui nutraukus Sutartį dėl Paslaugų teikėjo kaltės – šiam nesilaikant Sutarties sąlygų ir joje prisiimtų įsipareigojimų, Paslaugų teikėjas per 7 (septynias) darbo dienas taip pat turi sumokėti Užsakovui 10 000 eurų (dešimt tūkstančių eurų) baudą, kurios sumokėjimas neatleidžia Paslaugų teikėjo nuo pareigos atlyginti visus Užsakovo patirtus nuostolius, tiek kiek patirti nuostoliai viršija baudą.
   5. Paslaugų teikėjas neatsako už Užsakovo nuostolius, atsiradusius dėl techninių gedimų ne Paslaugų teikėjo atsakomybėje esančioje infrastruktūroje.
   6. Atskirų Sutarties sąlygų neįvykdymas ar nereikalavimas jų įvykdyti neatleidžia šalių nuo kitų sąlygų vykdymo.
   7. Jei Užsakovas nustato suteiktų Paslaugų teikimo trūkumus arba faktą, jog buvo vėluojama suteikti Paslaugas, Paslaugos iš viso nebuvo suteiktos arba pažeisti kiti sutartiniai įsipareigojimai, surašomas patikrinimo aktas, kurį pasirašo Užsakovo ir Paslaugų teikėjo įgalioti atstovai. Tokiu atveju Užsakovas, nesumažindama kitų savo teisių gynimo būdų, turi teisę savo pasirinkimu reikalauti:
      1. neatlygintinai ištaisyti nurodytuosius trūkumus per Užsakovo nustatytą terminą;
      2. atlyginti būtinas Užsakovo turėtas išlaidas, ištaisant nustatytus trūkumus savo priemonėmis;
      3. atitinkamai sumažinti atlyginimą už Paslaugas;
      4. sumokėti Sutarties 5.1 ir 5.3 punktuose nustatytus delspinigius/baudą;
      5. nutraukti Sutartį.
   8. Šalių atsakomybė (tik tiesioginiai nuostoliai) viena kitos atžvilgiu yra ribojama Sutarties verte, išskyrus CK 6.252 straipsnio 1 dalyje įtvirtintą išimtį. Šalys neatlygina viena kitai jokių netiesioginių nuostolių. Šalys įsipareigoja tinkamai vykdyti savo įsipareigojimus, prisiimtus šia Sutartimi, ir susilaikyti nuo bet kokių veiksmų, kuriais galėtų padaryti žalos viena kitai ar apsunkintų kitos šalies prisiimtų įsipareigojimų įvykdymą.
4. SUTARTIES GALIOJIMAS IR NUTRAUKIMO PAGRINDAI
   1. Sutartis sudaroma 12 (dvylikos) mėnesių laikotarpiui.
   2. Sutartis įsigalioja šalims ją pasirašius, Sutartį užregistravus VLK ir galioja kol šalys susitaria ją nutraukti arba kol Sutarties galiojimas pasibaigia (įvykdžius įsipareigojimus), nutraukiama įstatymu ar šioje Sutartyje nustatytais atvejais.
   3. Sutartis gali būti nutraukiama:
      1. rašytiniu abiejų šalių susitarimu;
      2. vienos iš šalių iniciatyva, apie tai raštu informavus kitą šalį ir pateikus pagrįstus motyvus ne vėliau kaip prieš 60 (šešiasdešimt) kalendorinių dienų, kai kita Sutarties šalis nevykdo savo įsipareigojimų arba vykdo juos kitomis sąlygomis nei numato Sutartis ir tai yra esminis Sutarties pažeidimas. Esminis Sutarties pažeidimas turi būti suprantamas ir pagal CK 6.217 straipsnio 2 dalies kriterijus;
      3. vienos iš šalių iniciatyva, apie tai raštu informavus kitą šalį, kai nenugalimos jėgos aplinkybės užsitęsia ilgiau kaip 2 (du) mėnesius.
   4. Užsakovas, įspėjęs Paslaugų teikėją ne vėliau kaip prieš 30 (trisdešimt) kalendorinių dienų iki Sutarties nutraukimo, turi teisę vienašališkai nutraukti Sutartį, neatsisakydama kitų savo teisių gynimo būdų, šiais atvejais:
      1. kai Paslaugų teikėjas bankrutuoja arba yra likviduojamas, su kreditoriais sudaro taikos sutartį, sustabdo ar apriboja ūkinę veiklą arba kai Paslaugų teikėjui iškeliama restruktūrizavimo, bankroto byla, jo atžvilgiu vykdomas bankroto procesas ne teismo tvarka, inicijuotos priverstinio likvidavimo ar susitarimo su kreditoriais procedūros arba jam vykdomos analogiškos pagal šalies, kurioje jis registruotas, įstatymus;
      2. kai keičiasi Paslaugų teikėjo organizacinė struktūra – juridinis statusas, pobūdis ar valdymo struktūra ir tai gali turėti įtakos tinkamam Sutarties vykdymui;
      3. kai Paslaugų teikėjas be Užsakovo rašytinio leidimo perleidžia savo įsipareigojimus prisiimtus šia Sutartimi arba sudaro subtiekimo (subteikimo) sutartį;
      4. Sutartis buvo pakeista pažeidžiant VPĮ 89 straipsnį;
      5. paaiškėjo, kad Paslaugų teikėjas, su kuriuo sudaryta Sutartis, turėjo būti pašalintas iš pirkimo procedūros pagal VPĮ 46 straipsnio 1 dalį.
   5. Jei Sutartis nutraukiama VLK iniciatyva dėl Paslaugų teikėjo kaltės, VLK patirti nuostoliai gali būti išskaičiuojami iš Paslaugų teikėjui mokėtinų sumų.
   6. Sutartis gali būti nutraukta šalių susitarimu.
   7. Šalys turi teisę vienašališkai nutraukti Sutartį:
      1. jei Sutartis nutraukiama Užsakovo iniciatyva, nesant Paslaugų teikėjo kaltės, apie tokį Sutarties nutraukimą Užsakovas turi pranešti Paslaugų teikėjui prieš 14 (keturiolika) kalendorinių dienų. Užsakovas sumoka Paslaugų teikėjui už visas jam suteiktas Paslaugas iki Sutarties nutraukimo;
      2. jei Sutartis nutraukiama Paslaugų teikėjo iniciatyva, nesant Užsakovo kaltės, apie tokį Sutarties nutraukimą, Paslaugų teikėjas turi pranešti Užsakovui prieš 60 (šešiasdešimt) kalendorinių dienų iki Sutarties nutraukimo bei šiuo laikotarpiu turi teikti Paslaugas ir sumokėti Sutarties 5.4 punkte numatytą baudą. Užsakovas sumoka Paslaugų teikėjui už visas jam suteiktas Paslaugas iki Sutarties nutraukimo.
   8. Sutartį nutraukus dėl Paslaugų teikėjo kaltės, be jam priklausančio atlyginimo už VLK įsigytas Paslaugas, Paslaugų teikėjas neturi teisės į jokių patirtų nuostolių ar žalos kompensaciją.
   9. Sutartis gali būti nutraukta ir kitais Lietuvos Respublikos teisės aktuose nustatytais atvejais.
5. NENUGALIMOS JĖGOS APLINKYBĖS (*FORCE MAJEURE)*
   1. Sutarties šalis nėra laikoma atsakinga už bet kokių įsipareigojimų pagal Sutartį neįvykdymą, dalinį neįvykdymą arba netinkamą įvykdymą, jeigu ji įrodo, kad tai įvyko dėl nenugalimos jėgos aplinkybių, kurių Sutarties šalys negalėjo kontroliuoti ir protingai numatyti, išvengti ar pašalinti jokiomis priemonėmis. Nenugalimos jėgos aplinkybėmis laikomos aplinkybės, nurodytos CK 6.212 str. ir Atleidimo nuo atsakomybės esant nenugalimos jėgos (*force majeure)* aplinkybėms taisyklėse, patvirtintose Lietuvos Respublikos Vyriausybės 1996 m. liepos 15 d. nutarimu Nr. 840). Nustatydamos nenugalimos jėgos aplinkybes sutarties šalys vadovaujasi Lietuvos Respublikos Vyriausybės 1997 m. kovo 13 d. nutarimu Nr. 222 „Dėl nenugalimos jėgos (*force majeure)* aplinkybes liudijančių pažymų išdavimo tvarkos patvirtinimo“. Esant nenugalimos jėgos aplinkybėms, sutarties šalys Lietuvos Respublikos teisės aktuose nustatyta tvarka yra atleidžiamos nuo atsakomybės už Sutartyje numatytų sutartinių įsipareigojimų neįvykdymą, dalinį neįvykdymą arba netinkamą įvykdymą, o įsipareigojimų vykdymo terminas pratęsiamas.
   2. Sutarties šalis, prašanti ją atleisti nuo atsakomybės, privalo pranešti kitai šaliai raštu apie nenugalimos jėgos *(*force majeure) aplinkybes nedelsiant, bet ne vėliau kaip per 7 (septynias) darbo dienas nuo tokių aplinkybių atsiradimo ar paaiškėjimo dienos, pateikdama įrodymus, kad ji ėmėsi visų pagrįstų atsargumo priemonių ir dėjo visas pastangas, kad sumažintų išlaidas ar neigiamas pasekmes, ir taip pat pranešti galimą įsipareigojimų įvykdymo terminą. Pranešimo taip pat reikalaujama, kai išnyksta įsipareigojimų nevykdymo pagrindas
   3. Pagrindas atleisti Sutarties šalį nuo atsakomybės atsiranda nuo nenugalimos jėgos aplinkybių atsiradimo momento arba, jeigu laiku nebuvo pateiktas pranešimas, nuo pranešimo pateikimo Sutarties šaliai momento. Jeigu Sutarties šalis laiku neišsiunčia pranešimo arba neinformuoja kitos šalies, ji privalo kompensuoti kitai Sutarties šaliai žalą, kurią ši patyrė dėl laiku nepateikto pranešimo arba dėl to, kad nebuvo jokio pranešimo.
   4. Jei nenugalimos jėgos *(*force majeure) aplinkybės trunka ilgiau kaip 2 (du) mėnesius, tuomet bet kuri šios Sutarties šalis turi teisę nutraukti šią Sutartį įspėdama apie tai kitą Sutarties šalį prieš 10 (dešimt) kalendorinių dienų. Jei pasibaigus šiam 10 (dešimties) kalendorinių dienų terminui nenugalimos jėgos *(*force majeure) aplinkybės vis dar tęsiasi, Sutartis nutraukiama ir šios Sutarties šalys atleidžiamos nuo tolesnio Sutarties vykdymo.
6. KITOS NUOSTATOS
   1. Vykdydamos Sutarties sąlygas, šalys vadovaujasi Lietuvos Respublikos įstatymais ir kitais norminiais teisės aktais.
   2. Bet kokie nesutarimai ar ginčai, kylantys tarp Sutarties šalių dėl Sutarties vykdymo, sprendžiami dvišalių derybų būdu.
   3. Jeigu Sutarties šalims nepavyksta išspręsti ginčo dvišalių derybų būdu per 30 (trisdešimt) dienų nuo derybų pradžios, ginčas spendžiamas Lietuvos Respublikos teismuose pagal VLK buveinės vietą, jei įstatymai nenustato išimtinio bylų teismingumo. Derybų pradžia laikoma diena, kurią viena iš Sutarties šalių pateikė prašymą raštu kitai Sutarties šaliai su siūlymu pradėti derybas.
   4. Nepaisydamos to, kad ginčas yra nagrinėjamas teisme, Sutarties šalys ir toliau vykdo savo sutartinius įsipareigojimus, jeigu nesusitarta kitaip.
   5. Sutarties nuostatos pripažinimas negaliojančia ar prieštaraujančia Lietuvos Respublikos įstatymams ar kitiems teisės aktams neatleidžia Sutarties šalių nuo prisiimtų įsipareigojimų vykdymo. Šiuo atveju tokia Sutarties nuostata turi būti pakeista nuostata, atitinkančia teisės aktų reikalavimus ir kiek įmanoma artimesne Sutarties tikslui bei kitoms jos nuostatoms.
   6. Sutarties sąlygos jos galiojimo laikotarpiu negali būti keičiamos, išskyrus VPĮ 89 straipsnyje numatytus atvejus ir tokias Sutarties sąlygas, kurias pakeitus nebūtų pažeisti VPĮ 17 straipsnyje nustatyti principai ir tikslai.
   7. Visi Sutarties pakeitimai ir papildymai galioja tik tada, kai jie surašyti raštu ir patvirtinti abiejų šalių atstovų parašais.
   8. Nė viena iš šalių negali be rašytinio kitos šalies sutikimo savo teisių ir pareigų, prisiimtų Sutartimi, perduoti trečiosioms šalims.
   9. Sutarties šalys įsipareigoja nedelsdamos, ne vėliau kaip per 1 (vieną) darbo dieną, raštu pranešti viena kitai apie Sutarties 8.12 punkte ir šalių rekvizituose nurodytų duomenų pasikeitimą.
   10. Sutartyje neaptartoms aplinkybėms taikomos CK ir kitų teisės aktų nuostatos.
   11. Sutartis, visi susirašinėjimai ir kiti su sutartimi susiję dokumentai, kuriais Sutarties šalys turi apsikeisti, sudaromi lietuvių kalba.
   12. Atsakingais už Sutarties vykdymą yra skiriami šie Užsakovo ir Paslaugų teikėjo nurodyti asmenys (atsiradus būtinybei, šalių atsakingi asmenys gali būti keičiami ir (ar) skiriami papildomi):

|  | **Užsakovo atsakingi asmenys** | **Paslaugų teikėjo atsakingas asmuo** |
| --- | --- | --- |
| **Vardas, pavardė** |
| **Adresas** |
| **Telefonas** |
| **El. paštas** |

* 1. Sutartį šalys pasirašo kvalifikuotu elektroniniu parašu.

1. SUTARTIES PRIEDAI
   1. Visi šios Sutarties priedai yra sudėtinės ir neatskiriamos Sutarties dalys.
   2. Sutarties priedai:
      1. 1 priedas. FVAIS versijos atnaujinimo ir plėtros (dėl veiklos perkėlimo) paslaugų pirkimo techninė specifikacija, 10 lapų;
      2. 2 priedas. Susitarimas dėl duomenų tvarkymo, 5 lapai.

**SUTARTIES ŠALIŲ REKVIZITAI IR PARAŠAI**

|  |  |
| --- | --- |
| **Užsakovas**  Valstybinė ligonių kasa  prie Sveikatos apsaugos ministerijos  Europos a. 1, 03505 Vilnius  Įmonės kodas 191351679  PVM mokėtojo kodas LT100000950313  AB „Swedbank“, banko kodas 73000  a/s LT14 7300 0101 2530 0912  tel. +370 5 232 2222  el. paštas [vlk@vlk.lt](mailto:vlk@vlk.lt)  Direktorius Gintaras Kacevičius | **Paslaugų teikėjas**  UAB „InnoForce“  Žygio g. 97A, 08236 Vilnius  Įmonės kodas 302676496  PVM mokėtojo kodas LT100006469513  AS „Citadele banka“ Lietuvos filialas  a/s LT33 7290 0000 0946 7308  tel. +370 5 273 4888  el. paštas [info@innoforcegroup.com](mailto:info@innoforcegroup.com)  Generalinis direktorius Mindaugas Mincė |